b'\n_START_ARTICLE_\nWith the Beatles\n_START_SECTION_\nTaustaa\n_START_PARAGRAPH_\nThe Beatlesin ensimm\xc3\xa4inen albumi Please Please Me oli julkaistu maaliskuussa 1963, ja se oli eritt\xc3\xa4in suosittu Britanniassa. Albumi oli listan k\xc3\xa4rjess\xc3\xa4 30 viikkoa ja nosti Beatlesin Britannian suosituimmaksi yhtyeeksi. Sen j\xc3\xa4lkeen Beatles hallitsi brittil\xc3\xa4ist\xc3\xa4 musiikkikentt\xc3\xa4\xc3\xa4. EP-levy Twist and Shout oli vuoden myydyin, mink\xc3\xa4 lis\xc3\xa4ksi singlet \xe2\x80\x9dFrom Me to You\xe2\x80\x9d ja \xe2\x80\x9dShe Loves You\xe2\x80\x9d nousivat Britannian listaykk\xc3\xb6siksi. Vuonna 1963 Beatles soitti Britanniassa yli kahdessa sadassa konsertissa ja esiintyi kymmeni\xc3\xa4 kertoja radiossa ja televisiossa. Menestyksen my\xc3\xb6t\xc3\xa4 lehdist\xc3\xb6ss\xc3\xa4 alettiin puhua beatlemaniasta.\n_START_SECTION_\n\xc3\x84\xc3\xa4nitykset\n_START_PARAGRAPH_\nYhtyeen toinen albumi With the Beatles \xc3\xa4\xc3\xa4nitettiin erillisiss\xc3\xa4 sessioissa Abbey Roadin studiolla Lontoossa 18. hein\xc3\xa4kuuta \xe2\x80\x93 23. lokakuuta 1963. \xc3\x84\xc3\xa4nitt\xc3\xa4j\xc3\xa4n\xc3\xa4 ty\xc3\xb6skenteli Norman Smith. Studion \xc3\xa4\xc3\xa4nitystekniikka oli rajallinen, sill\xc3\xa4 levy tehtiin kaksiraitanauhureilla. Edellisen albumin menestyksen ja lukuisten radio- ja televisioesiintymisten my\xc3\xb6t\xc3\xa4 Beatles oli saanut studioty\xc3\xb6skentelyyn lis\xc3\xa4\xc3\xa4 itsevarmuutta. \xc3\x84\xc3\xa4nitysaikaa oli enemm\xc3\xa4n kuin suurimmaksi osaksi yhdess\xc3\xa4 p\xc3\xa4iv\xc3\xa4ss\xc3\xa4 nauhoitetulla Please Please Me -albumilla, kaikkiaan seitsem\xc3\xa4n sessiop\xc3\xa4iv\xc3\xa4\xc3\xa4 ja yhteens\xc3\xa4 28 tuntia. Lis\xc3\xa4ksi j\xc3\xa4rjestettiin joitakin miksaus- ja editointisessioita. George Harrisonin mielest\xc3\xa4 With the Beatlesista tuli esikoisalbumia parempi juuri siksi, ett\xc3\xa4 siihen k\xc3\xa4ytettiin enemm\xc3\xa4n aikaa._NEWLINE_Ensimm\xc3\xa4inen \xc3\xa4\xc3\xa4nityssessio oli 18. hein\xc3\xa4kuuta, jolloin ty\xc3\xb6stettiin lainakappaleita \xe2\x80\x9dYou Really Got a Hold on Me\xe2\x80\x9d, \xe2\x80\x9dMoney (That\xe2\x80\x99s What I Want)\xe2\x80\x9d, \xe2\x80\x9dDevil in Her Heart\xe2\x80\x9d ja \xe2\x80\x9dTill There Was You\xe2\x80\x9d. Hein\xc3\xa4kuun 30. p\xc3\xa4iv\xc3\xa4n\xc3\xa4 \xc3\xa4\xc3\xa4nitettiin kappaleita \xe2\x80\x9dPlease Mister Postman\xe2\x80\x9d, \xe2\x80\x9dIt Won\xe2\x80\x99t Be Long\xe2\x80\x9d, \xe2\x80\x9dMoney\xe2\x80\x9d, \xe2\x80\x9dTill There Was You\xe2\x80\x9d, \xe2\x80\x9dRoll Over Beethoven\xe2\x80\x9d ja \xe2\x80\x9dAll My Loving\xe2\x80\x9d. Syyskuun 11. ja 12. p\xc3\xa4iv\xc3\xa4n\xc3\xa4 valmistuivat kappaleet \xe2\x80\x9dAll I\xe2\x80\x99ve Got to Do\xe2\x80\x9d, \xe2\x80\x9dDon\xe2\x80\x99t Bother Me\xe2\x80\x9d, \xe2\x80\x9dHold Me Tight\xe2\x80\x9d ja \xe2\x80\x9dNot a Second Time\xe2\x80\x9d. \xe2\x80\x9dLittle Child\xe2\x80\x9d saatiin valmiiksi 3. lokakuuta, \xe2\x80\x9dYou Really Got a Hold on Me\xe2\x80\x9d 18. lokakuuta ja \xe2\x80\x9dI Wanna Be Your Man\xe2\x80\x9d 23. lokakuuta._NEWLINE_Vuonna 1963 mono\xc3\xa4\xc3\xa4ni oli hallitseva \xc3\xa4\xc3\xa4nentoistomuoto. My\xc3\xb6s stereomiksaukset tehtiin, mutta Beatles ei ollut niiss\xc3\xa4 lainkaan l\xc3\xa4sn\xc3\xa4. With the Beatlesin stereomiksauksissa pyrittiin l\xc3\xa4hinn\xc3\xa4 jaottelemaan laulu- ja soitinosuudet, ja tyypillisesti laulut k\xc3\xa4sitt\xc3\xa4v\xc3\xa4t toisen kanavan ja soittimet toisen. Kappaleita miksattiin sit\xc3\xa4 mukaa, kun ne valmistuivat. Monomiksaukset tehtiin 21. elokuuta, 30. syyskuuta ja 23. lokakuuta. Stereomiksaukset tehtiin p\xc3\xa4\xc3\xa4osin kolmessa tunnissa 29. lokakuuta. Seuraavana p\xc3\xa4iv\xc3\xa4n\xc3\xa4 viimeisteltiin viel\xc3\xa4 \xe2\x80\x9dMoney (That\xe2\x80\x99s What I Want)\xe2\x80\x9d -kappaleen stereoversio. Se k\xc3\xa4sitt\xc3\xa4\xc3\xa4 todellisuudessa kaksi erillist\xc3\xa4 monomiksausta, jotka soivat samanaikaisesti kahdessa kanavassa. Kyseisen kappaleen mono- ja stereoversiot ovat muutenkin hieman erilaiset kitara- ja piano-osuuksien sek\xc3\xa4 soitinnuksen osalta.\n_START_SECTION_\nMusiikki\n_START_PARAGRAPH_\nWith the Beatlesin nelj\xc3\xa4st\xc3\xa4toista kappaleesta yhtyeen j\xc3\xa4senten itse kirjoittamia on kaikkiaan kahdeksan. John Lennon on kirjoittanut kappaleet \xe2\x80\x9dIt Won\xe2\x80\x99t Be Long\xe2\x80\x9d, \xe2\x80\x9dAll I\xe2\x80\x99ve Got to Do\xe2\x80\x9d ja \xe2\x80\x9dNot a Second Time\xe2\x80\x9d. Paul McCartney on tehnyt kokonaan kappaleen  \xe2\x80\x9dAll My Loving\xe2\x80\x9d ja suurimmaksi osaksi kappaleet \xe2\x80\x9dHold Me Tight\xe2\x80\x9d ja \xe2\x80\x9dI Wanna Be Your Man\xe2\x80\x9d. \xe2\x80\x9dLittle Child\xe2\x80\x9d on Lennonin ja McCartneyn yhteisty\xc3\xb6n tulosta, kun taas \xe2\x80\x9dDon\xe2\x80\x99t Bother Me\xe2\x80\x9d -kappaleen kirjoitti George Harrison. Lainakappaleita albumilla on kuusi, ja ne kuvastavat yhtyeen innostusta Motown- ja R&B-musiikkiin. Yhtye oli tuolloin huomattavasti kiinnostuneempi amerikkalaisesta kuin brittil\xc3\xa4isest\xc3\xa4 musiikista, ja rumpali Ringo Starrin mukaan lainakappaleen valitsi levylle se j\xc3\xa4sen, joka siit\xc3\xa4 sattui pit\xc3\xa4m\xc3\xa4\xc3\xa4n._NEWLINE_Edellislevy Please Please Me on enimm\xc3\xa4kseen suoraviivainen, kitara\xe2\x80\x93basso\xe2\x80\x93rummut-kokoonpanolla tehty albumi, ja siihen verrattuna With the Beatles -levyll\xc3\xa4 k\xc3\xa4ytet\xc3\xa4\xc3\xa4n enemm\xc3\xa4n ly\xc3\xb6m\xc3\xa4- ja kosketinsoittimia. Toisella albumillaan Beatles aloitti studiotekniikan kokeilut, sill\xc3\xa4 yhtye hy\xc3\xb6dynsi uutta mahdollisuutta \xc3\xa4\xc3\xa4nitt\xc3\xa4\xc3\xa4 laulu kahdelle raidalle. John Lennonin mielest\xc3\xa4 yhtye meni kyseisen efektin k\xc3\xa4yt\xc3\xb6ss\xc3\xa4 liian pitk\xc3\xa4lle ja k\xc3\xa4ytti sit\xc3\xa4 levyll\xc3\xa4 turhan usein. _NEWLINE_Albumin kokonaispituus on 32 minuuttia ja 44 sekuntia.\n_START_SECTION_\nTietoa kappaleista\n_START_PARAGRAPH_\nAlbumin avauskappale on \xe2\x80\x9dIt Won\xe2\x80\x99t Be Long\xe2\x80\x9d, jonka John Lennon kirjoitti ajatuksenaan tehd\xc3\xa4 siit\xc3\xa4 yhtyeen seuraava single. Kappaleen sanoituksen on tulkittu kuvastavan Lennonin kokemuksia vanhempiansa hylk\xc3\xa4\xc3\xa4m\xc3\xa4ksi j\xc3\xa4\xc3\xa4misest\xc3\xa4, sill\xc3\xa4 teksti asettaa vastakkain kertojan ahdistuksen ja kuvitelman, ett\xc3\xa4 kaikki muut el\xc3\xa4v\xc3\xa4t huoletonta el\xc3\xa4m\xc3\xa4\xc3\xa4. Toisaalta kertoja odottaa tyt\xc3\xb6n, joka on h\xc3\xa4net j\xc3\xa4tt\xc3\xa4nyt, palaavan takaisin ja tekev\xc3\xa4n h\xc3\xa4net taas onnelliseksi. Ensimm\xc3\xa4isess\xc3\xa4 hitaassa kappaleessa, \xe2\x80\x9dAll I\xe2\x80\x99ve Got to Do\xe2\x80\x9d, on Lennonin mukaan tavoiteltu Smokey Robinsonin tyyli\xc3\xa4. Laulun sanoituksessa on n\xc3\xa4hty yht\xc3\xa4l\xc3\xa4isyyksi\xc3\xa4 Robinsonin kappaleeseen \xe2\x80\x9d(You Can) Depend on Me\xe2\x80\x9d. Paul McCartneyn \xe2\x80\x9dAll My Loving\xe2\x80\x9d k\xc3\xa4sittelee erossa olemista. Innoittajana toimi ilmeisesti tytt\xc3\xb6yst\xc3\xa4v\xc3\xa4 Jane Asher, kuten monissa muissakin McCartneyn tuon ajan rakkauslauluissa. John Lennon piti sit\xc3\xa4 yhten\xc3\xa4 McCartneyn ensimm\xc3\xa4isist\xc3\xa4 todella hyvist\xc3\xa4 kappaleista. George Harrisonin kitarasoolossa on pieni\xc3\xa4 country-vaikutteita._NEWLINE_\xe2\x80\x9dDon\xe2\x80\x99t Bother Me\xe2\x80\x9d oli ensimm\xc3\xa4inen Harrisonin kappale, jonka Beatles levytti, ja ensimm\xc3\xa4inen h\xc3\xa4nen tekem\xc3\xa4ns\xc3\xa4 sanoitus. Ringo Starr soittaa kappaleessa arabialaista bongoa, Lennon tamburiinia ja McCartney rytmikapuloita. Rockkappale \xe2\x80\x9dLittle Child\xe2\x80\x9d kertoo yksin\xc3\xa4isest\xc3\xa4 ja surullisesta pojasta, mink\xc3\xa4 vuoksi sen on ep\xc3\xa4ilty olleen alun perin Lennonin idea. McCartney soittaa kappaleessa pianoa. McCartneyn laulaman \xe2\x80\x9dTill There Was You\xe2\x80\x9d -kappaleen on kirjoittanut Meredith Willson. Se on per\xc3\xa4isin Broadway-musikaalista The Music Man, jossa sen esittiv\xc3\xa4t Robert Preston ja Barbara Cook.  Beatles esitti kappaletta alkuaikojensa konserteissa useiden vuosien ajan. Starr ei soita kappaleessa rumpuja, vaan bongoja. Lennon ja Harrison puolestaan soittavat akustista kitaraa, ja ainoa s\xc3\xa4hk\xc3\xb6inen instrumentti on McCartneyn bassokitara. \xe2\x80\x9dPlease Mister Postman\xe2\x80\x9d on alun perin tytt\xc3\xb6yhtye The Marvelettesin vuonna 1961 levytt\xc3\xa4m\xc3\xa4 kappale, joka nousi my\xc3\xb6s Yhdysvaltain listaykk\xc3\xb6seksi. Beatles sai idean kappaleen levytt\xc3\xa4miseen faneilta, joilla oli tapana kirjoittaa yhtyeelle l\xc3\xa4hett\xc3\xa4miens\xc3\xa4 kirjeiden taakse postinkantajille osoitettuja pyynt\xc3\xb6j\xc3\xa4 mahdollisimman nopeasta toimituksesta. Beatles oli kuitenkin esitt\xc3\xa4nyt kappaletta jo uransa alussa The Cavern Clubilla._NEWLINE_B-puolen aloittaa George Harrisonin laulama \xe2\x80\x9dRoll Over Beethoven\xe2\x80\x9d, joka ilmestyi alkujaan Chuck Berryn singlen\xc3\xa4 vuonna 1956 ja tuli my\xc3\xb6hemmin rock-klassikoksi. Beatlesin ohjelmistoon \xe2\x80\x9dRoll Over Beethoven\xe2\x80\x9d kuului 1950-luvun lopulta vuoteen 1964, ja se oli yhtyeen suosituimpia livenumeroita. Aluksi kappaletta lauloi Lennon, mutta vuodesta 1961 alkaen Harrison. Paul McCartneyn laulamasta \xe2\x80\x9dHold Me Tight\xe2\x80\x9d -kappaleesta Beatles oli tehnyt version jo edellisen Please Please Me -albumin \xc3\xa4\xc3\xa4nityksiss\xc3\xa4, mutta se \xc3\xa4\xc3\xa4nitettiin nyt kokonaan uusiksi. McCartney kertoi my\xc3\xb6hemmin sen olevan hieman The Shirelles -vaikutteinen \xe2\x80\x9dty\xc3\xb6laulu\xe2\x80\x9d, josta h\xc3\xa4n ei muista paljoakaan. \xe2\x80\x9dYou Really Got a Hold on Me\xe2\x80\x9d on Smokey Robinsonin kirjoittama kappale, joka oli Smokey Robinson & The Miracles -yhtyeen top 10 -hitti vuodenvaihteessa 1962\xe2\x80\x931963. Starr laulaa yksinkertaisen nelj\xc3\xa4n soinnun kappaleen \xe2\x80\x9dI Wanna Be Your Man\xe2\x80\x9d, joka on enimm\xc3\xa4kseen McCartneyn tekem\xc3\xa4. Hammond-urkuja taustalla soittaa Lennon. My\xc3\xb6s The Rolling Stones levytti laulun, ja siit\xc3\xa4 tuli yhtyeen ensimm\xc3\xa4inen top 20 -hitti Britanniassa._NEWLINE_Richard Drapkinin kirjoittaman \xe2\x80\x9dDevil in Her Heart\xe2\x80\x9d -kappaleen levytti alun perin tytt\xc3\xb6yhtye The Donays vuonna 1962, tosin nimell\xc3\xa4 \xe2\x80\x9dDevil in His Heart\xe2\x80\x9d. With the Beatlesilla t\xc3\xa4m\xc3\xa4n keskitempoisen kappaleen laulaa George Harrison. Kappaleesta \xe2\x80\x9dNot a Second Time\xe2\x80\x9d John Lennon kertoi my\xc3\xb6hemmin, ett\xc3\xa4 se oli h\xc3\xa4nen yrityksens\xc3\xa4 \xe2\x80\x9dtehd\xc3\xa4 jotain\xe2\x80\x9d. Paul McCartneyn mukaan t\xc3\xa4m\xc3\xa4kin kappale sai vaikutteita Smokey Robinson and The Miracles -yhtyeelt\xc3\xa4. Albumin p\xc3\xa4\xc3\xa4tt\xc3\xa4\xc3\xa4 Janie Bradfordin ja Berry Gordyn kirjoittama \xe2\x80\x9dMoney (That\xe2\x80\x99s What I Want)\xe2\x80\x9d, jonka julkaisi alkujaan Barrett Strong vuonna 1959. John Lennon lis\xc3\xa4si siihen s\xc3\xa4keen \xe2\x80\x9dI want to be free\xe2\x80\x9d. Yhtye oli esitt\xc3\xa4nyt kappaletta jo vuonna 1960._NEWLINE_Albumin kappaleista suurin osa p\xc3\xa4\xc3\xa4tyi Beatlesin konserttien soittolistalle: \xe2\x80\x9dAll My Loving\xe2\x80\x9d, \xe2\x80\x9dTill There Was You\xe2\x80\x9d, \xe2\x80\x9dPlease Mister Postman\xe2\x80\x9d, \xe2\x80\x9dRoll Over Beethoven\xe2\x80\x9d, \xe2\x80\x9dHold Me Tight\xe2\x80\x9d, \xe2\x80\x9dYou Really Got a Hold on Me\xe2\x80\x9d, \xe2\x80\x9dI Wanna Be Your Man\xe2\x80\x9d, \xe2\x80\x9dDevil in Her Heart\xe2\x80\x9d ja \xe2\x80\x9dMoney (That\xe2\x80\x99s What I Want)\xe2\x80\x9d. Niist\xc3\xa4 soitetuimpia olivat \xe2\x80\x9dTill There Was You\xe2\x80\x9d, \xe2\x80\x9dRoll Over Beethoven\xe2\x80\x9d ja \xe2\x80\x9dMoney (That\xe2\x80\x99s What I Want)\xe2\x80\x9d, jotka olivat kuuluneet yhtyeen ohjelmistoon jo varhaisilla kiertueilla. Omista s\xc3\xa4vellyksist\xc3\xa4 Beatles esitti eniten kappaletta \xe2\x80\x9dI Wanna Be Your Man\xe2\x80\x9d, my\xc3\xb6s my\xc3\xb6hemmill\xc3\xa4 kiertueilla aina vuoteen 1966.\n_START_SECTION_\nKansitaide\n_START_PARAGRAPH_\nLevyn kannen valokuvan otti lontoolainen muotikuvaaja Robert Freeman 22. elokuuta 1963 Bournemouthissa sijaitsevassa Palace Court Hotelissa. Freeman oli John Lennonin ja t\xc3\xa4m\xc3\xa4n silloisen vaimon Cynthia Lennonin yst\xc3\xa4v\xc3\xa4 ja naapuri, ja h\xc3\xa4n oli aiemmin kuvannut muun muassa ensimm\xc3\xa4ist\xc3\xa4 Pirelli-kalenteria ja John Coltranea. Beatlesin j\xc3\xa4senet n\xc3\xa4yttiv\xc3\xa4t Freemanille kuvia, joita Astrid Kirchherr oli ottanut heist\xc3\xa4 Hampurissa, ja toivoivat samantapaisia._NEWLINE_Kansikuvassa Beatlesin j\xc3\xa4senet on kuvattu mustissa poolokauluksissaan mustaa taustaa vasten, toinen puoli kasvoista valaistuna. Freeman ei halunnut kuvassa kaikkien p\xc3\xa4it\xc3\xa4 suoraan linjaan, joten Ringo Starr sijoitettiin oikeaan alareunaan, koska h\xc3\xa4n oli yhtyeen uusin j\xc3\xa4sen ja pituudeltaan lyhyin. Kuva sai niin paljon kiitosta, ett\xc3\xa4 Freemanista tuli yhtyeen virallinen valokuvaaja vuoden 1964 Amerikan-kiertueen ajaksi. EMI maksoi Freemanille kannen kuvaamisesta 75 puntaa, mik\xc3\xa4 oli kolme kertaa enemm\xc3\xa4n kuin yhti\xc3\xb6n normaalit palkkiot. Kansikuvasta tuli 1960-luvun j\xc3\xa4ljitellyimpi\xc3\xa4. George Harrisonin mukaan With the Beatlesin kansikuva oli ensimm\xc3\xa4inen, jossa yhtye pyrki tarkoituksellisesti taiteellisuuteen._NEWLINE__NEWLINE_\xc2\xbbSe tapahtui hotellissa ja meill\xc3\xa4 oli tunti aikaa ottaa kuvat. H\xc3\xa4n (Freeman) otti nelj\xc3\xa4 tuolia ja j\xc3\xa4rjesti meid\xc3\xa4t hotellin k\xc3\xa4yt\xc3\xa4v\xc3\xa4lle \xe2\x80\x93 se oli hyvin ep\xc3\xa4studiomaista. K\xc3\xa4yt\xc3\xa4v\xc3\xa4 oli melko pime\xc3\xa4, ja per\xc3\xa4ll\xc3\xa4 oli ikkuna, ja t\xc3\xa4m\xc3\xa4n voimakkaasti oikealta paistavan luonnonvalon avulla h\xc3\xa4n sai aikaan t\xc3\xa4m\xc3\xa4n hyvin synk\xc3\xa4n kuvan. Ihmiset luulevat, ett\xc3\xa4 siihen olisi mennyt tekniikan takia ikuisuus, mutta siin\xc3\xa4 meni tunti. [...] Mutta Robert (Freeman) oli todella hyv\xc3\xa4. Pidin kovasti h\xc3\xa4nen valokuvistaan. Luulen, ett\xc3\xa4 h\xc3\xa4n otti parhaat kuvat Beatlesista t\xc3\xa4ll\xc3\xa4 tavalla.\xc2\xbb _NEWLINE_(Paul McCartney)_NEWLINE_Freemanin mukaan kuvia ei otettu k\xc3\xa4yt\xc3\xa4v\xc3\xa4ll\xc3\xa4 vaan hotellin ruokasalissa. _NEWLINE_Levy-yhti\xc3\xb6 EMI oli vastentahtoinen k\xc3\xa4ytt\xc3\xa4m\xc3\xa4\xc3\xa4n kannessa mustavalkoista kuvaa, mutta Brian Epstein ja George Martin taivuttelivat yhti\xc3\xb6n suostumaan. Samaa Freemanin kuvaa k\xc3\xa4ytettiin my\xc3\xb6s Yhdysvaltain-version Meet the Beatlesin kannessa._NEWLINE_Albumin takakannessa on edellisalbumin tapaan yhtyeen tiedottajan, Tony Barrow\xe2\x80\x99n, kirjoittamat esittelytekstit. Niiss\xc3\xa4 h\xc3\xa4n muun muassa kutsuu yhtyett\xc3\xa4 nimell\xc3\xa4 \xe2\x80\x9dThe fabulous foursome\xe2\x80\x9d, jonka lehdist\xc3\xb6 omaksui muodossa \xe2\x80\x9dThe Fab Four\xe2\x80\x9d.\n_START_SECTION_\nSinglet\n_START_PARAGRAPH_\nAlbumilta ei julkaistu Britanniassa lainkaan single\xc3\xa4, mik\xc3\xa4 oli aikanaan ep\xc3\xa4tyypillist\xc3\xa4. Kuitenkin esimerkiksi \xe2\x80\x9dAll My Loving\xe2\x80\x9d soi paljon radiossa. Lis\xc3\xa4ksi \xe2\x80\x9dI Want to Hold Your Hand\xe2\x80\x9d -kappaletta ei julkaistu ollenkaan albumilla, vaan erillisen\xc3\xa4 singlen\xc3\xa4 vain seitsem\xc3\xa4n p\xc3\xa4iv\xc3\xa4\xc3\xa4 With the Beatlesin j\xc3\xa4lkeen. My\xc3\xb6sk\xc3\xa4\xc3\xa4n Yhdysvalloissa ei ilmestynyt singlen\xc3\xa4 yht\xc3\xa4k\xc3\xa4\xc3\xa4n albumille kuuluvaa kappaletta, mutta silti huhtikuussa 1964 \xe2\x80\x9dAll My Loving\xe2\x80\x9d nousi sijalle 45 ja \xe2\x80\x9dRoll Over Beethoven\xe2\x80\x9d sijalle 68. _NEWLINE_Joissakin maissa ilmestyi omia singlej\xc3\xa4, kuten \xe2\x80\x9dAll My Loving\xe2\x80\x9d, joka nousi listaykk\xc3\xb6seksi Australiassa sek\xc3\xa4 monessa Euroopan maassa, kuten Suomessa. Ranskassa julkaistiin singlet Till There Was You / P.S. I Love You sek\xc3\xa4 Hold Me Tight / All My Loving, ja Alankomaissa ja L\xc3\xa4nsi-Saksassa Money / It Won\xe2\x80\x99t Be Long. \xe2\x80\x9dRoll Over Beethoven\xe2\x80\x9d ilmestyi monissa maissa eri kappaleiden B-puolena.\n_START_SECTION_\nMyynti ja julkaisut\n_START_PARAGRAPH_\nWith the Beatlesia myytiin ennakkoon 300\xc2\xa0000 kappaletta, joten albumi ylitti 250\xc2\xa0000 kappaleesta my\xc3\xb6nnett\xc3\xa4v\xc3\xa4n hopealevyn rajan jo nelj\xc3\xa4 p\xc3\xa4iv\xc3\xa4\xc3\xa4 ennen ilmestymist\xc3\xa4\xc3\xa4m._NEWLINE_Parlophone-levymerkki julkaisi With the Beatlesin sek\xc3\xa4 mono- ett\xc3\xa4 stereoversiona 22. marraskuuta 1963. Albumi nousi listaykk\xc3\xb6seksi 7. joulukuuta ja pudotti k\xc3\xa4rkipaikalta yhtyeen edellisen Please Please Me -albumin. Kun se pysyi ykk\xc3\xb6sen\xc3\xa4 21 viikon ajan, Beatles oli  albumilistan k\xc3\xa4rjess\xc3\xa4 enn\xc3\xa4tykselliset 51 per\xc3\xa4kk\xc3\xa4ist\xc3\xa4 viikkoa. Levy\xc3\xa4 myytiin ensimm\xc3\xa4isen viikon aikana yli puoli miljoonaa ja vuoden 1963 loppuun menness\xc3\xa4 930\xc2\xa0000 kappaletta. Lopulta syyskuussa 1965 With the Beatlesista tuli toinen albumi, jota myytiin Britanniassa yli miljoona kappaletta. Ensimm\xc3\xa4inen oli South Pacific -elokuvan soundtrack. Albumi pysyi listalla 51 viikkoa. With the Beatles kruunasi Beatlesin aseman Britannian selv\xc3\xa4sti suosituimpana yhtyeen\xc3\xa4, sill\xc3\xa4 aikaisemmin yhdenk\xc3\xa4\xc3\xa4n englantilaisen yhtyeen albumia ei ollut myyty miljoonaa kappaletta. My\xc3\xb6s L\xc3\xa4nsi-Saksassa With the Beatles nousi listaykk\xc3\xb6seksi. Ranskassa se nousi viidenneksi. Jossain m\xc3\xa4\xc3\xa4rin albumin menestyst\xc3\xa4 himmensi John F. Kennedyn salamurha, joka tehtiin samana p\xc3\xa4iv\xc3\xa4n\xc3\xa4 kuin albumi ilmestyi. Albumi palasi Britannian listalle vuonna 2009, ja vuoteen 2017 menness\xc3\xa4 sille on kertynyt yhteens\xc3\xa4 53 listaviikkoa._NEWLINE_Vuonna 1964 albumi julkaistiin monona kelanauhana. Siit\xc3\xa4 otettiin uusintapainos vuonna 1968, jolloin se julkaistiin sek\xc3\xa4 monona ett\xc3\xa4 stereona. Ensimm\xc3\xa4inen C-kasettiversio ilmestyi stereona ennen vuotta 1973, kuten my\xc3\xb6s 8-raita. Vuonna 1987 ilmestyi uusi C-kasettipainos, nyt pelk\xc3\xa4st\xc3\xa4\xc3\xa4n monona. Ensimm\xc3\xa4inen CD-versio julkaistiin monona 26. helmikuuta 1987. Ensimm\xc3\xa4inen stereo-CD ilmestyi 9. syyskuuta 2009, jolloin se oli my\xc3\xb6s osa The Beatles Stereo Box Set -boksia. Britanniassa t\xc3\xa4m\xc3\xa4 uusintapainos myi kultalevyyn oikeuttavan m\xc3\xa4\xc3\xa4r\xc3\xa4n. Se saavutti listasijoituksia useassa maassa. Yhdysvalloissa albumi oli ilmestynyt ensimm\xc3\xa4isen kerran 21. hein\xc3\xa4kuuta 1987, ja siit\xc3\xa4 my\xc3\xb6nnettiin kultalevy tammikuussa 1997. Kanadassa kultalevy my\xc3\xb6nnettiin 24. maaliskuuta 1995, Saksassa 1993 ja Australiassa 2009.\n_START_SECTION_\nKriitikoiden mielipide\n_START_PARAGRAPH_\nBrittil\xc3\xa4inen New Musical Express -lehdess\xc3\xa4 todettiin 15. marraskuuta 1963, ett\xc3\xa4 With the Beatles on esikoisalbumi Please Please Men t\xc3\xa4ydellinen vastakohta ja kunnianosoitus yhtyeen lahjakkuudelle. Artikkelissa my\xc3\xb6s uskottiin, ett\xc3\xa4 mik\xc3\xa4li Britanniassa on viel\xc3\xa4 j\xc3\xa4ljell\xc3\xa4 Beatles-vihaajia, heid\xc3\xa4n mielipiteens\xc3\xa4 muuttuu, kun he kuulevat uuden albumin._NEWLINE_AllMusicin Stephen Thomas Erlewinen mielest\xc3\xa4 With the Beatles on parempi albumi kuin Please Please Me; se ei ainoastaan rokkaa kovemmin, vaan on my\xc3\xb6s hienostuneempi. H\xc3\xa4n kehuu yhtyeen omien kappaleiden monipuolisuutta ja pit\xc3\xa4\xc3\xa4 esimerkiksi kappaletta \xe2\x80\x9dLittle Child\xe2\x80\x9d yhten\xc3\xa4 yhtyeen aliarvostetuimmista alkuaikojen rock-kappaleista. Erlewinen mukaan jo t\xc3\xa4lt\xc3\xa4 alkuaikojen Beatles-albumilta kuuluu yhtyeen innovatiivinen kehittyminen, joka jatkuisi tulevaisuudessa viel\xc3\xa4kin pidemm\xc3\xa4lle. H\xc3\xa4n antaa With the Beatlesille t\xc3\xa4ydet viisi t\xc3\xa4hte\xc3\xa4._NEWLINE_Pitchfork Median Tom Ewing toteaa, ettei albumi pet\xc3\xa4 Beatles-faneja, vaikkei esimerkiksi sen p\xc3\xa4\xc3\xa4t\xc3\xb6skappale \xe2\x80\x9dMoney (That\xe2\x80\x99s What I Want)\xe2\x80\x9d yll\xc3\xa4k\xc3\xa4\xc3\xa4n aivan Please Please Men \xe2\x80\x9dTwist and Shoutin\xe2\x80\x9d tasolle eik\xc3\xa4 albumi ole yht\xc3\xa4 yhten\xc3\xa4inen kuin edelt\xc3\xa4j\xc3\xa4ns\xc3\xa4. Ewin antaa levyn arvosanaksi 8,8 kymmenest\xc3\xa4 mahdollisesta._NEWLINE_Vuonna 2009 albumia arvioi uuden remasteroidun julkaisun my\xc3\xb6t\xc3\xa4 muun muassa Paste-lehti. Siin\xc3\xa4 Mark Kemp totesi, ett\xc3\xa4 With the Beatles on l\xc3\xa4hes yht\xc3\xa4 vahva kuin debyyttialbumi Please Please Me. Kempin mielest\xc3\xa4 kuitenkin albumin heikkous on Paul McCartneyn mieltymys siirappiseen, Tin Pan Alley -tyyliseen poppiin. Sit\xc3\xa4 edustava \xe2\x80\x9dTill There Was You\xe2\x80\x9d on h\xc3\xa4nen mielest\xc3\xa4\xc3\xa4n Beatlesin uran t\xc3\xb6rkeimpi\xc3\xa4 levytyksi\xc3\xa4. With the Beatlesin arvosanaksi Kemp antaa 87 pistett\xc3\xa4 100:sta mahdollisesta._NEWLINE_With the Beatles on mukana Robert Dimeryn toimittamassa kirjassa 1001 albumia jotka jokaisen on kuultava edes kerran el\xc3\xa4ess\xc3\xa4\xc3\xa4n (2006). Siin\xc3\xa4 levy\xc3\xa4 k\xc3\xa4y l\xc3\xa4pi Record Collector -lehden entinen varap\xc3\xa4\xc3\xa4toimittaja Daryl Easlea, jonka mielest\xc3\xa4 With the Beatles on edelleen hauskan ja tuoreen kuuloinen. George Harrisonin ja John Lennonin taustaharmoniat The Miraclesin \xe2\x80\x9dYou Really Got a Hold on Me\xe2\x80\x9d -kappaleessa ovat todenn\xc3\xa4k\xc3\xb6isesti yhtyeen paras \xc3\xa4\xc3\xa4nilevyll\xc3\xa4 esitt\xc3\xa4m\xc3\xa4 kunnianosoitus, ja Lennonin tulkinta kappaleessa \xe2\x80\x9dMoney (That\xe2\x80\x99s What I Want)\xe2\x80\x9d tarjoaa \xe2\x80\x9dveret seisauttavan kokemuksen\xe2\x80\x9d. Lis\xc3\xa4ksi Easlea pit\xc3\xa4\xc3\xa4 \xe2\x80\x9dAll My Lovingia\xe2\x80\x9d Paul McCartneyn ensimm\xc3\xa4isen\xc3\xa4 klassikkona._NEWLINE_Yhdysvaltalainen Rolling Stone -musiikkilehti sijoitti With the Beatlesin 420:nneksi vuonna 2003 julkaistulla 500 kautta aikojen parasta albumia -listallaan. Vuonna 2012 ilmestyneelt\xc3\xa4 p\xc3\xa4ivitetylt\xc3\xa4 versiolta se oli pudotettu pois.'